1Accowériwi batékku, pada-padato iyya maccowériwi baténa Kristus.
2Upojiko saba’ tuli muwéngngerakka sibawa turusiwi pappagguruwang iya uwabbéréyangngé lao ri iko.
3Iyakiya macinnaka muwissengngi séddipa passaleng, iyanaritu iya mancajiyé kapala ri yasé’na tungke’ worowané iyanaritu Kristus; iya mancajiyé kapala ri yasé’na bainé iyanaritu lakkaié, sibawa iya mancajiyé kapala ri yasé’na Kristus iyanaritu Allataala.
4Rékko séddié worowané wettunna massempajang iyaré’ga wettunna palettu’i biritta polé ri Allataala ri yolona maéga tau, pakéi pattutu’ ulu, iyaro tauwé napakatunai Kristus.
5Narékko séddié makkunrai wettunna massempajang iyaré’ga wettunna palettu’i biritta polé ri Allataala ri yolona maéga tau, dé’ napaké pattutu’ ulu, iyaro makkunraié napakatunai lakkainna iya mancajiyé kapala ri yasé’na aléna. Pada-pada muwi iyaro samanna purai ricukkuru’ ulunna iyaro makkunraié.
6Saba’ rékko séddié makkunrai dé’ namaélo paké pattutu’ ulu lebbi kessing muwi rigoncingngi gemme’na. Iyakiya rékko séddié makkunrai ricukkuru’i ulunna iyaré’ga nagoncingngi gemme’na, iyaro séuwaé pappakatuna ri aléna. Rimakkuwannanaro lebbi kessing muwi pakéi pattutu’ ulu.
7Worowané dé’ naparellu paké pattutu’ ulu, saba’ naddapangiwi paribadinna sibawa arajanna Allataala. Iyakiya makkunraié naddapangengngi arajanna worowané,
8saba’ worowané dé’ naripancaji polé ri makkunraié, makkunraié ritu ripancaji polé ri worowané.
9Dé’to naripancaji worowané untu’ apentingenna makkunraié, sangadinna ripancajiwi makkunraié untu’ apentingenna worowané.
10Rimakkuwannanaro, untu’ pésennangiwi sining malaéka’é, séddié makkunrai harusu’i paké pattutu’ ulu selaku tanrang makkedaé ri yawana akuwasanna lakkainna.
11Namuni makkuwaro ri laleng atuwo-tuwotta selaku tau Kristéng, dé’ natettong ri alé-alé makkunraié leppe’ polé ri worowané; na worowané dé’to natettong ri alé-alé leppe’ polé ri makkunraié.
12Nasaba muni makkunraié mula-mulanna ripancaji polé ri worowané, iyakiya purairo jajiwi worowané polé ri makkunraié; nasininna séuwa-séuwaé assalenna poléi ri Allataala.
13Coba aléna Saudara-saudara timbangngi gau’-gau’éwé: Makessigga séddié makkunrai massempajang lao ri Allataala ri yolona tau maégaé, nadé’ napaké pattutu’ ulu?
14Polé ri pangalamang samaé, purano ripagguru makkedaé rékko worowané malampéi gemme’na, iyaro séuwaé iya makurang sipato’é.
15Iyakiya lao ri makkunraié, riwéréngngi gemme’ untu’ tongkoi ulunna sibawa gemme’ malampé’é iyanaritu alebbirenna.
16Rékko engka tau iya maéloé massasa passalenna gau’éwé, séddi bawang uwullé powada iyanaritu makkedaé muwi idi iyaré’ga jema’-jema’na Allataala laingngé, maégangngéngngi banna mappunnai iyaro séddié abiyasang ri laleng jema’é, ri lainnaéro dé’gaga.
17Passalenna iyaé gau’é, dé’ upojiko. Addeppungeng assompammu dé’ napowassélé’i iya makessingngé, sangadinna iya dé’é namakessing.
18Bunge’-bunge’na uwéngkalingai, makkedaé ri laleng addeppungemmu, engka golongang-golongang iya siéwa-éwaé. Na uwasengngi iyaro karébaé céddé iyaré’ga maégana engka tongenna.
19Mémeng siratang rékko mompoi sala pahang ri yelle’mu, kuwammengngi napaita matti niga-nigana tau Kristéng iya tongengngé.
20Iyakiya wettummu maddeppungeng tenniya Perjamuwanna Puwangngé mupogau’.
21Saba’ ri wettu manrému tungke’-tungke’ko mabbétta-béttang malai nanrému, angkanna engka dé’ nallolongeng agaga naiya laingngé mabo’.
22Magi nakkuwaro? Dé’ga Saudara nappunnai bola? Weddingngi Saudara manré ménung kuwaro? Iyaré’ga maéloiga Saudara pakatunai jema’na Allataala sibawa pakasirii sining tau kasiyasié? Aga harusu’ upowada lao ri iko? Harusu’ka’ga pojiko? Dé’ sises-siseng umaélo pojiko.
23Saba’ iya uwappagguruwangngé lao ri iko, utarimai iyaro polé ri Puwangngé muto: makkedaé ri wenniéro wettunna Yésus, Puwatta, ribali’bellari, malani roti,
24na puranana mattarima kasi lao ri Allataala nasaba rotiéro, napuwé-puwé’ni iyaro rotié sibawa liman-Na, nainappa makkeda, "Iyanaé tubuk-Ku iya riyabbéréyangngé untu’ iko. Pogau’ni iyaé untu’ méngngerak-Ka."
25Makkuwatoro puranana manré, nalani énungeng anggoro’é nainappa makkeda, "Iyaé anggoro’é iyanaritu assijancingenna Allataala iya mabarué, iya ripaessaé sibawa dara-Ku. Sises-siseng muwénung iyaé, pogau’i iyaé untu’ méngngerak-Ka."
26Mémeng sises-sisekko manré roti sibawa ménung anggoro, muwabbirittangngi amaténna Puwangngé, narapii polé.
27Rimakkuwannanaro, tau iya manrééngngi rotinna Puwangngé iyaré’ga ménungngi anggoro’na Puwangngé sibawa cara iya dé’é nasipato, iyaro tauwé madosai lao ri Puwangngé iya puraé makkarobangengngi tubun-Na sibawa dara-Na.
28Jaji, tungke’ tau harusu’i paréssai aléna riyolo’, nainappa wedding manré iyaro rotié sibawa naénung anggoro’é.
29Saba’ rékko manréi roti tauwé sibawa ménungngi anggoro’é nadé’ najampangiwi makkedaé iyaro perjamuwangngé engka assisumpungenna sibawa tubunna Puwangngé, iyaro tauwé manréi sibawa ménungngi untu’ tarimai pahukkungenna Allataala ri yasé’na aléna muto.
30Iyanaro saba’na maéga polé ri yelle’mu iya malasaé sibawa malemma, sibawa engkato maté.
31Rékko mujampangiwi gau’éwé addeppu-deppungeng assompammu dé’ matu napapoléi pahukkungenna Allataala ri yasé’na alému.
32Iyakiya rékko nahukkukki Allataala, Nacambu’ki matu, kuwammengngi dé’ nakennaki pahukkungeng silaong linoéwé.
33Rimakkuwannanaro, Saudara-saudaraku, rékko maddeppungekko untu’ manré ri Perjamuwanna Puwangngé, harusu’ko sisullé mattajeng.
34Rékko engka malupu, harusu’i manré riyolo’ ri bolaé. Rékko mupuriatiwi gau’éro, addeppu-deppungeng assompammu dé’ napapolé pahukkungeng polé ri Allataala ri yasé’na alému. Passalenna masaala-masaala iya laingngé, upakatajappi matu lao ri iko, rékko poléka matti.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn